ครม.ไฟเขียวกฎหมายรองรับระเบียงเศรษฐกิจภาคตะวันออก พร้อมตั้งกองทุนใหม่
ครม.ไฟเขียวกฎหมายรองรับระเบียงเศรษฐกิจภาคตะวันออก พร้อมตั้งกองทุนใหม่หวังเป็นการระดมทุนมาใช้พัฒนาเพื่อกระจายความเจริญสู่ท้องถิ่น
4 ต.ค. 2559

นายกอบศักดิ์ ภูตระกูล ผู้ช่วยรัฐมนตรีประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) เห็นชอบร่าง พ.ร.บ.เขตเศรษฐกิจพิเศษภาคตะวันออก รองรับการพัฒนาโครงการระเบียงเศรษฐกิจภาคตะวันออก (EEC) ครอบคลุมพื้นที่ ใน 3 จังหวัด คือ ฉะเชิงเทรา ชลบุรี ระยอง ซึ่งในการพัฒนาพื้นที่จะมีการตั้งกองทุนใหม่ โดยจะมีการจัดเก็บเงินจากคนที่เข้ามาลงทุน เป็นการระดมทุนมาใช้ในการพัฒนาเพื่อกระจายความเจริญสู่ท้องถิ่น
“เรื่องนี้เป็นเรื่องพัฒนาเศรษฐกิจไทยในช่วงต่อไป เพื่อนำไทยสู่ไทยแลนด์ 4.0 และเป็นการสร้างความเชื่อมั่นให้กับต่างชาติ ทำให้การพัฒนา EEC เกิดขึ้นอย่างรวดเร็ว มีคนขับเคลื่อนอย่างแท้จริง และเชื่อมโยงไปยังการพัฒนาท่าเรือ สนามบิน การเดินทางทางบก ทางราง อีกทั้งยกระดับการดึงดูดการลงทุนอุตสาหกรรมใหม่ๆ อาทิ ยานยนต์ไฟฟ้า” นายกอบศักดิ์ กล่าว
 